Lobotoomia

Lobotoomia on aju otsmikusagarate ja talamuse vaheliste ühenduste läbilõikamise operatsioon, mida kasutati 20. sajandi esimesel poolel peamiselt USA-s, Suurbritannias ja Skandinaaviamaades depressiooni, skisofreenia ja muude psüühikahäirete raviks.

Lobotoomiat on võimalik läbi viia kolmel viisil: kas kõrvaldatakse otsimikusagara osi, lõigatakse katki otsmikusagara ja talamuse vahelised ühendused või süstitakse neid ühendavaid kiudusid nii, et need muutuvad kõvaks.West, Mary. 2022. What is a lobotomy? Uses, procedure, and history. https://www.medicalnewstoday.com/articles/what-is-a-lobotomy. (18. märts 2023).

 Ajalugu 
Lobotoomia protseduuri teerajaja oli Portugali neuroloog António Egas Moniz, kelle arvates olid inimeste vaimselt haiglasliku käitumise taga otsmikusagaratest alguse saavad närviühendused.Tan, Siang Yong & Angela Yip. 2014. António Egas Moniz (1874–1955): Lobotomy pioneer and Nobel laureate. Singapore Medical Journal 55(4). 175–176. https://doi.org/10.11622/smedj.2014048. Monizi lobotoomia idee oli mõjutatud Šveitsi neuroloogist Gottlieb Burckhardtist, kes tegi 19. sajandil selles valdkonnas esimesi katsetusi.Long, Tony. 2010. Nov. 12, 1935: You Should (Not) Have a Lobotomy. Wired. https://www.wired.com/2010/11/1112first-lobotomy/. (18. märts 2023). Monizi ravimeetod oli puurida kolju sisse auk, lükata terav ora ajusse ning seejärel saagimist meenutava liigutusega otsmikusagarate ja ülejäänud aju vahelised ühendused läbi lõigata. Moniz on kirjutanud ka monograafia „How I Came to Perform Frontal Leucotomy“, 1949. aastal pälvis ta oma meetodi eest Nobeli auhinna. 

USA-s võttis 1936. aastal lobotoomia kasutusele Monizi katsetustest inspiratsiooni saanud neuroloog Walter Freeman. Ta reisis kõikjal USAs ja sooritas kokku ligi 3500 operatsiooni.Matthias, Meg. How Many People Actually Got Lobotomized? | Britannica. https://www.britannica.com/story/how-many-people-actually-got-lobotomized. (18. märts 2023). Lobotoomiaid viidi läbi ka mujal maailmas. Näiteks 1940. aastatel opereeriti Suurbritannias ligi 1000 aju. Üks Suurbritannia viljakamaid lobotoomiate läbiviijaid oli Wimbledonis tegutsenud neurokirurg Wylie McKissock. 

Kõige enam tehti lobotoomiat USA-s: operatsioonide koguarv küündis seal ligi 40 000-ni. Suurbritannias tehti operatsioone üle 20 000, kõik 1940. aastatest kuni 1970. aastate lõpuni. Rootsis tehti lobotoomiat vahemikus 1944–1963. Patsientidelt nõusolekut ei küsitud. Opereeritute hulgas olid lisaks vaimsete haiguste all kannatavatele inimestele arengupeetusega lapsed, homoseksuaalsed inimesed ja alkohoolikud. Kokku oli patsiente teadaolevalt ligikaudu 4500. 

Norras opereeriti aastatel 1940–1960 ligikaudu 3000 inimest.Torkildsen, Øivind. 2022. Lessons to be learnt from the history of lobotomy. Tidsskrift for Den norske legeforening. https://doi.org/10.4045/tidsskr.22.0505. Soomes läbis aastatel 1946–1969 operatsiooni 1500 inimest. Nõukogude Liit keelas lobotoomia 1950. aastal. Peamine põhjus oli operatsiooni jõhkrus ja ilmselge ebainimlikkus.

1950. aastatel hakati vaimseid probleeme ravima medikamentidega, näiteks skisofreenia raviks võeti kasutusele kloorpromasiin,Gallea, Michael A. 2017. A brief reflection on the not-so-brief history of the lobotomy | British Columbia Medical Journal. https://bcmj.org/mds-be/brief-reflection-not-so-brief-history-lobotomy. (18. märts 2023). ning lobotoomia muutus ebapopulaarseks. Operatsioonist loobumisele aitasid kaasa protseduuri vähene tulemuslikkus ja negatiivsed kõrvaltoimed.Levinson, Hugh. 2011. The strange and curious history of lobotomy. BBC News, sec. Magazine. https://www.bbc.com/news/magazine-15629160. (15. märts 2023). Mitmed riigid läksid 1950. aastatel lobotoomia keelustamise teed, ometi jätkati nende operatsioonide tegemist mingil määral 1980. aastateni näiteks USA-s, Suurbritannias ja Skandinaavias.

 Operatsiooni käik 
Lobotoomiat tehti inimestele, kes põdesid raskekujulisi vaimseid haigusi, nagu näiteks depressioon, skisofreenia või obsessiiv-kompulsiivne häire, aga ka inimestele, kellel oli näiteks õpiraskused.BBC News 2021. Lobotomy: The brain op described as ‘easier than curing a toothache.’ Stories. https://www.bbc.com/news/stories-55854145. (18. märts 2023). Opereeriti ka homoseksuaalseid ja vaimupuudega inimesi ning kriminaale. 

Kui operatsioonil tehakse pisemgi viga, võib tagajärjeks olla apaatsus või surm. Korrektse operatsiooni korral ei ole patsiendi elule ohtu, samas tekib suur emotsioonide pidurdumine.Kopli, Merit. 1998. Rootsis lõigati laste, kommunistide ja homoseksualistide ajusid. Eesti Päevaleht. https://epl.delfi.ee/a/50754048. (15. märts 2023). 

Lobotoomia tuum on see, et eemaldatakse vaimseid probleeme esile kutsuv ajuosa ehk lõigatakse ära probleemi juur. Soovitud paranemise asemel on tagajärg aga hoopis see, et otsmikusagar ei talitle enam nii nagu varem. Kui otsmikusagara talitlus väheneb, on tagajärgedeks apaatsus, iseloomu muutumine, tähelepanu hajumine, emotsioonide üleküllus. Lobotoomia võimalike tagajärgedena on välja toodud ka krambid, söögiisumuutused, nõrkus, kognitiivsed häired jms.Yetman, Daniel. 2022. What is a Lobotomy? Risks, History and Why It’s Rare Now. Healthline. https://www.healthline.com/health/what-is-a-lobotomy. (18. märts 2023). Samas on iga juhtum erinev, mõne patsiendi seisund on muutunud veidi ka paremuse suunas.

 Kriitika 
Lobotoomia on saanud suurel hulgal kriitikat.Terrier, Louis-Marie, Marc Lévêque & Aymeric Amelot. 2019. Brain Lobotomy: A Historical and Moral Dilemma with No Alternative? World Neurosurgery 132. 211–218. https://doi.org/10.1016/j.wneu.2019.08.254. See operatsioon tõi rohkem kasu patsientide hooldajatele kui patsientidele, seega oli tegu patsientide allasurumise meetodiga, saavutamaks nende üle paremat kontrolli. Samas on lobotoomiat läbi ajaloo püütud ka mingil viisil õigustada, viidates sellele, et selle kasutuselevõtuga üritati sellel ajal leevendada ülerahvastatud psühhiaatriahaiglate probleemi, samuti ei toiminud senikasutatud ravimeetodid. Samas on väidetud, et neid operatsioone praktiseerinud neuroloogid otsisid vaid tuntust ja ei hoolinud oma patsientide tegelikust käekäigust.Scull, Andrew. 2019. A Brief and Awful History of the Lobotomy. Literary Hub. https://lithub.com/a-brief-and-awful-history-of-the-lobotomy/. (18. märts 2023).

Avalikkuse suhtumist lobotoomiasse kujundas sel ajal kindlasti ka ilukirjandus. Robert Penn Warreni 1946. aasta romaanis "All the King’s Men" on lobotoomiat käsitletud kui midagi eriti jõhkrat. Ken Kesey 1962. aastal ilmunud romaanis "Lendas üle käopesa" on lobotoomia samuti rambivalgusse toodud, kus samuti protseduuri kujutatakse negatiivse nurga alt.

 Kuulsaid juhtumeid 
 Rosemary Kennedy. USA 35. presidendi John F. Kennedy noorem õde on üks kuulsamaid lobotoomia läbinuid. Tema aju lõigati 1941. aastal, operatsioon ebaõnnestus ning Rosemary polnud enam kunagi suuteline kõndima ega rääkima.
 Warner Baxter. Ameerika näitlejat, kuulsat 1930. aastate Hollywoodi tähte Warner Baxterit tabas 1940. aastatel järeleandmatu valuga kulgev lihasepõletik ehk artriit, misjärel otsustas ta pärast muude ravimite tulutut katsetamist läbida lobotoomia. Valu küll kadus, aga mälu ja tervis halvenesid ning mõne kuu pärast näitleja suri.January, Sarah. 2022. Why Warner Baxter, The Second Ever Best Actor Oscar Winner, Decided To Get A Lobotomy. Grunge. https://www.grunge.com/1076521/why-warner-baxter-the-second-ever-best-actor-oscar-winner-decided-to-get-a-lobotomy/. (18. märts 2023).
 Rose Isabel Williams. USA silmapaistva näitekirjaniku Tennessee Williamsi õel diagnoositi skisofreenia ning 1943. aastal rakendati tema peal lobotoomiat. Pärast operatsiooni pidi Rose oma elu veetma hoolekandeasutuses.Gussow, Mel. 1996. Rose Williams, 86, Sister And the Muse of Playwright. The New York Times, sec. Arts. https://www.nytimes.com/1996/09/07/arts/rose-williams-86-sister-and-the-muse-of-playwright.html. (18. märts 2023).

 Viited 

 Vaata ka 
 neurokirurgia
 Gottlieb Burckhardt
 Howard Dully

Kategooria:Eetika
Kategooria:Neuroloogia
Kategooria:Raviviisid